जोधपुर. यह खबर बीमारी की आहट सुनकर या आशंका देख कर ही सचेत हो जाने वाले जागरूक लोगों के लिए बहुत खास है। हमारे एम्स में आनुवांशिक बीमारी की पहले से पहचान करने वाले जीन टेस्ट भी हो सकेंगे। थैलेसीमिया से लेकर कैंसर तक कई बीमारियों की पहले से जानकारी मिल सकेगी। एंजेलिना जॉली ने जिस बीआरसीए जीन का पता लगने पर ऑपरेशन करवा कर ब्रेस्ट कैंसर का इलाज करवाया वह टेस्ट एम्स में उपलब्ध होगा।
देश में कुछ ही अस्पताल जेनेटिक टेस्टिंग की सुविधा दे पा रहे हैं। यह खासा खर्चीला है और कुछ टेस्ट तो 90 हजार रुपए तक के होंगे। हालांकि जिस तरह स्वास्थ्य को लेकर जागरूकता बढ़ी है, एम्स प्रबंधन को उम्मीद है कि कई लोग ऐसे टेस्ट के लिए आगे आएंगे। डायरेक्टर संजीव मिश्रा का कहना है कि राजस्थान और आस-पास कौनसी बीमारियां आम हैं और किस तरह के टेस्ट के प्रति लोगों का रुझान ज्यादा रहते है, इसे देख कर तय किया जाएगा कि कौनसे टेस्ट शुरू करें। सालके अंत क जेनेटिक टेस्ट शुरू हो सकते है।
बीमारी आनुवांशिक न हो तो भी फायदा
आनुवांशिक बीमारियों का पता लगाने के लिए जीन की दो तरह से जांच होती है। पहली जांच परिजनों में किसी बीमारी की मौजूदगी के बाद संतान में उसकी आने की आशंका का पता लगाने के लिए होती है। यदि कोई बच्चा आनुवांशिक बीमारी के साथ जन्मता है तो केरियर स्क्रीनिंग के जरिए जिम्मेदार जीन का पता लगाकर बीमारी का इलाज किया जाता है।
दूसरा, बीमारी भले ही आनुवांशिक नहीं है, लेकिन माता-पिता के जीन टेस्ट से बीमारी की स्थिति और वह किस हद तक बढ़ेगी इसका पता लगाना संभव हो सकेगा। एम्स (ऑल इंडिया इंस्टीट्यूट ऑफ मेडिकल साइंसेज) के सीनियर पैथोलॉजिस्ट डॉ. शीलाजीत भट्टाचार्य जिनके पास जीन टेस्ट के इस काम का प्रभार भी है, ने बताया कि जीन टेस्ट और इसके बाद बीमारी डिटेक्ट होने के बाद कैंसर ग्लैंड रिमूव करने जैसा कदम काउंसलिंग के बाद ही उठाया जात है।
इस तरह होगी जीन की पहचान
सभी व्यक्तियों में एक तरह के जीन का सेट होता है। इन जीन के बीच मामूली अंतर डीएनए से तय होता है। यही डीएनए किसी व्यक्ति को उसके पूर्वजों से मिलने वाली बीमारी के वाहक भी होते हैं। जीन टेस्ट के लिए डीएनए सैंपल सामान्यत: खून व मुंह की लार से लेकर लैब में भेजा जाता है।
डीएनए क्रम : इस टेस्ट में डीएनए के सूक्ष्म सैंपल को बड़े रूप में विस्तारित कर विश्लेषण किया जाता है।
अप्रत्यक्ष जीन ट्रेकिंग : इस तकनीक से वंशानुगत बीमारी में जीन की पहचान नहीं होने पर अप्रत्यक्ष रूप से कारक जीन को ढूंढा जाता है। डीएनए अध्ययन से पता लगाया जाता है कि बच्चों में पेरेंट्स से आए जीन्स के साथ कौनसा ऐसा जीन आया जो बीमारी का कारक बना।
बीआरसीए-1 से जीन से महिलाओं में ब्रेस्ट कैंसर और ओवरी कैंसर का पता चलता है। इस जीन से ग्रसित महिलाओं के परिवार की अन्य महिलाओं में बीआरसीए 1 का टेस्ट किया जाए तो इनमें सर्वाइकल, कोलोन कैंसर का भी पता लगाया जा सकता है। बीआरसीए-2 जीन का टेस्ट करवाकर गाल ब्लैडर और पेट के कैंसर का पता लगाया जा सकता है। पुरुषों में बीआरसीए 1 का चैकअप करवाकर प्रोस्टेट कैंसर का पता लगाया जा सकता है।
बीमारी की हल्की सी आहट भी सुनें तो जाग जाएं, जुट जाएं जड़ से खत्म करने को हो जाएं तैयार
दिल की बीमारी हो या कैंसर जैसा रोग, बचाव-उपचार इस बात पर निर्भर है कि आपको उसके बारे में कितनी जल्दी पता चलता है। रुटीन मेडिकल चैकअप से लेकर जीन टेस्टिंग जैसी सुविधा मौजूद है। जरूरत सिर्फ इतनी है कि एंजेलिना की तरह हर इंसान सतर्क हो। प्रोएक्टिव हो। शहर के इन दो प्रतिनिधि चेहरों ने भी यह कर दिखाया, हम सब भी कर सकते हैं। उम्र के किस पड़ाव पर कौन से टेस्ट आपको करवाने चाहिए, इस तरह समझें-
रुटीन चैकअप में डिटेक्ट कर काबू पाया
उषा बोड़ा को रुटीन चैक-अप में ब्रेस्ट कैंसर का पता चला। वे पहले तो काफी घबराईं, लेकिन सास और मां ने हिम्मत बंधाई तो ऑपरेशन के लिए तैयार हो गईं। पति दिनेश और उषा ने मिलकर यही डिसाइड किया कि ब्रेस्ट कैंसर का ऑपरेशन करवाएंगे। जोधपुर में सभी चैकअप करवाने के बाद उषा अपने पति और परिजनों के साथ मुंबई गईं। यहां उन्होंने बॉम्बे अस्पताल में ऑपरेशन करवाया। इसके बाद वे रेग्युलर पांच साल तक वहां जाकर अपना चैकअप करवाती रहीं। वे बताती हैं कि बीमारी जड़ से चली गई। ऑपरेशन के बाद पारिवारिक लाइफ पर कोई असर नहीं हुआ।
जैसा जोली ने किया
एंजेलिना जॉली ने ब्रेस्ट कैंसर की 87त्न आशंका देख ब्रेस्ट हटवाए।
लंदन के 53 वर्षीय उद्योगपति ने जीन टेस्ट में प्रोस्टेट कैंसर की आशंका देख प्रोस्टेट ग्लैंड हटवा दी।
ठान लिया और खत्म किया प्रोस्टेट कैंसर
घर में किसी को कैंसर नहीं था। इसके बावजूद एसडी व्यास ने डॉक्टर्स की कंसल्ट पर रिटायरमेंट के बाद अपना रूटीन चैकअप करवाया। चैकअप के दौरान डॉक्टर ने प्रोस्टेट कैंसर की संभावना जताई। व्यास घबराए नहीं। उन्होंने अपने दामाद ब्रजेश को जानकारी दी। ब्रजेश ने व्यास का दूसरी बार प्रॉपर चैकअप करवाया। वही रिपोर्ट फिर आई तो तय किया की ऑपरेशन करवाकर इस बीमारी को जड़ से खत्म कर देंगे। हालांकि घरवाले कैंसर के नाम से थोड़ा घबराए, लेकिन व्यास ने खुद निर्णय लिया कि वे ऑपरेशन करवाकर इस बीमारी से निजात पाएंगे। मौजूदा हालात में व्यास एकदम स्वस्थ है।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hne_Deva hin_Deva hin_Deva kas_Deva hin_Deva hin_Deva hin_Deva